GFPTบวกกว่า4% โบรกฯแนะ”ทยอยซื้อ” เคาะเป้า15.30บ. คาดครึ่งปีหลังสดใส หลังผ่านจุดต่ำสุดแล้ว
GFPTบวกกว่า4% โบรกฯแนะ"ทยอยซื้อ" เคาะเป้า15.30บ. คาดครึ่งปีหลังสดใส หลังผ่านจุดต่ำสุดแล้ว โดย ณ เวลา 15.20 น. ราคาอยู่ที่ 14.70 บาท บวก 0.60 บาท หรือ 4.26% สูงสุดที่ 14.70 บาท ต่ำสุดที่ 14.20 บาท ด้วยมูลค่าซื้อขาย 71.48 ล้านบาท
17 ก.ย. 2561

ผู้สื่อข่าวรายงานว่า ราคาหุ้นริษัท จีเอฟพีที จำกัด (มหาชน) หรือ GFPT ล่าสุด ณ เวลา 15.20 น. อยู่ที่ 14.70 บาท บวก 0.60 บาท หรือ 4.26% สูงสุดที่ 14.70 บาท ต่ำสุดที่ 14.20 บาท ด้วยมูลค่าซื้อขาย 71.48 ล้านบาท

ด้าน บล.ฟิลลิป ระบุในบทวิเคราะห์ (14 ก.ย.) แนะนำ “ทยอยซื้อ” ราคาเป้าหมาย 15.30 บาท/หุ้น โดยแนวโน้มการดำเนินงานปี 2561 ไม่สดใสจากผลกระทบหลักของราคาเนื้อสัตว์ที่อ่อนแอ อีกทั้ง ราคาวัตถุดิบเพิ่มขึ้น และการรับรู้ส่วนแบ่งกำไรจากบริษัทร่วมลดลงจากราคาเนื้อสัตว์ลดลง และการขยายกำลังการผลิตโรงงานแห่งใหม่ส่งผลให้ค่าใช้จ่ายเพิ่มขึ้นและการใช้กำลังการผลิตไม่เต็มที่
อย่างไรก็ตามคาดว่าการดำเนินงานผ่านจุดต่ำสุดแล้วและคาดว่าจะเห็นการฟื้นตัวในครึ่งปีหลังจากราคาเนื้อสัตว์ฟื้นตัวขึ้น พร้อมทั้ง การรับรู้ส่วนแบ่งกำไรจากบ.ร่วมดีขึ้นตามราคาเนื้อสัตว์ที่ดีขึ้น ประกอบกับการใช้กำลังการผลิตมากขึ้น และฤดูกาล ทางฝ่ายคาดยอดขาย 16,338 ล้านบาทลดลง 3% จากปีก่อน และคาดว่า margin จะลดลง 2% จากผลกระทบทางลบที่เกิดขึ้น และคาดว่าจะรับรู้ส่วนแบ่งจากขาดทุนจาก บริษัทร่วมที่ 34 ล้านบาทจากผลทางลบที่กล่าวมาข้างต้น ประมาณการกำไรสุทธิ 980 ล้านบาทลดลง 44% จากปีก่อน
ทั้งนี้ ทางฝ่ายคาดแนวโน้มการดำเนินงานปี 2562 จะกลับมาเติบโตอีกครั้งปัจจัยหลักที่สนับสนุนคือ การดำเนินงานของบริษัทร่วมคาดจะพลิกกลับมากำไรอีกครั้งหลังราคาเนื้อสัตว์ดีขึ้นและการใช้กำลังการผลิตเพิ่มขึ้นในโรงงานใหม่ของแมคคีย์ ขณะที่การดำเนินงานของบริษัทเองก็กลับมาเติบโตได้เช่นกัน ทางฝ่ายคาดยอดขาย 17,001 ล้านบาทเพิ่มขึ้น 4% จากปีก่อน และจากราคาเนื้อสัตว์ที่ดีขึ้น ประกอบกับราคาวัตถุดิบไม่ปรับขึ้นมากทำให้แนวโน้ม margin กลับมาเพิ่มขึ้น และคาดว่าจะรับรู้ส่วนแบ่งกำไรจาก บริษัทร่วมเป็น 392 ล้านบาท ประมาณการกำไรสุทธิ 1,475 ล้านบาทเพิ่มขึ้น 51% จากปีก่อน
นอกจากนี้ ทางฝ่ายได้ไปเยี่ยมโรงงาน GFN ที่ชลบุรีพบว่าปัจจุบันมีกำลังการเชือดอยู่ที่ 150,000 ตัว/วัน และคาดจะเพิ่มเป็น 180,000 ตัว/วันใน 3 ปีข้างหน้าหลัง GFPT ขยายการเลี้ยงเพิ่มขึ้นเพื่อรองรับการเชือดที่เพิ่มขึ้น มีกำลังการผลิตไก่แปรรูป 3,000-3,200 ตัน/เดือน โดยยอดขาย GFN จะส่งออกไปญี่ปุ่น 45% ยุโรป 20% และขายในประเทศ 35% ของยอดขาย ปัจจุบันโรงงานของ GFN ยังไม่ได้รับการรองรับเพื่อการส่งออกไปจีนแต่ได้ยื่นเอกสารไปเพื่อรอทางการจีนมาตรวจแล้ว สำหรับการดำเนินงานของ GFN ในครึ่งปีแรกยังขาดทุนอยู่ 206 ล้านบาทแต่เริ่มเห็นผลขาดทุนลดลงจากราคาเนื้อสัตว์ที่ดีขึ้น ในปี 2561 ทางฝ่ายคาดว่า GFN จะขาดทุน 280 ล้านบาท
ทางฝ่ายมีมุมมองเป็นบวกมากขึ้นต่อการดำเนินงานในปี 2562 ว่าจะกลับมาฟื้นตัวอีกครั้งจากราคาเนื้อสัตว์ฟื้นตัว และส่วนแบ่งการดำเนินงานจากบ. ร่วมที่จะพลิกกลับมากำไรอีกครั้งหลังใช้กำลังการผลิตเพิ่มขึ้น ประเมินราคาพื้นฐาน 15.30 บาท ปรับคำแนะนำเป็น “ทยอยซื้อ”